Armata rusă a făcut prăpăd! Ucraina crește importurile de electricitate după atacurile Rusiei
Ucraina a crescut puternic importurile de electricitate și a oprit duminică exporturile după o serie de atacuri ale Rusiei asupra sistemului său energetic, în ultimele zile, în care principalul producător de energie, DTEK, a pierdut 50% din capacitatea sa, a arătat Ministerul Energiei de la Kiev, potrivit Mediafax.
Instalațiile de generare și de transport au fost atacate vineri de Rusia, provocând pene de curent semnificative în multe regiuni din Ucraina.
Instalații energetice din trei regiuni ucrainene au fost, de asemenea, atacate și duminică dimineață
"Pierderile din atacul de vineri au fost deja evaluate, iar grupul DTEK a pierdut 50% din capacitatea sa de generare", a declarat șeful firmei de distribuție Yasno, Sergei Kovalenko, potrivit Reuters.
Acesta nu a oferit mai multe detalii. DTEK, cea mai mare companie privată de producere a energiei electrice din Ucraina, nu a comentat aceste informații.
Kovalenko a declarat că rușii au atacat două părți ale sistemului energetic - generarea și distribuția -, lovind atât centrale termice, cât și hidroelectrice. "Inamicul a lovit puternic la nodurile de rețea și la transformatoare", a spus el.